DA Den Europæiske Unions Tidende L 109/41

KOMMISSIONENS GENNEMFØRELSESAFGØRELSE

af 11. april 2014

om udpegelse af en administrator for topdomænet .eu

(EØS-relevant tekst)

(2014/207/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 733/2002 af 22. april 2002 om implementering af topdomænet .eu (1), særlig artikel 3, stk. 1, litra b), og

ud fra følgende betragtninger:

(1) Kommissionen skal — efter at have offentliggjort en indkaldelse af interessetilkendegivelser i Den Europæiske Unions Tidende — udpege en topdomæneadministrator, der får ansvaret for at organisere, administrere og forvalte topdomænet .eu.

(2) I 2003 udpegede Kommissionen European Registry for Internet Domains (EURid) som topdomæneadministrator for topdomænet .eu ved beslutning 2003/375/EF. (2) Kommissionen indgik en kontrakt med European Registry for Internet Domains (EURid), der indeholdt de nærmere bestemmelser for Kommissionens tilsyn med topdomæneadministratorens organisation, administration og forvaltning af topdomænet .eu. Kontrakten blev undertegnet den 12. oktober 2004 for en periode på fem år og derefter forlænget i 2009 med yderligere fem år. Den udløber den 12. oktober 2014.

(3) Kommissionen offentliggjorde den 14. maj 2013 en indkaldelse af interessetilkendegivelser (2013/C 134/06) i Den Europæiske Unions Tidende samt en erklæring om Kommissionens rolle i forbindelse med tilsynet med topdomæneadministratorens organisation, administration og forvaltning af .eu (2013/C 134/05); i indkaldelsen opfordredes organisationer, der ønsker at blive taget i betragtning som kandidater ved udvælgelsen af en topdomæneadministrator og varetage ansvaret for at organisere, administrere og forvalte topdomænet .eu, til at indgive ansøgning herom.

(4) Sidste frist for indgivelse af ansøgninger var den 20. juni 2013. Kommissionen modtog kun én ansøgning, nemlig fra European Registry for Internet Domains (EURid).

(5) På grundlag af de formelle krav og udvælgelseskriterierne i indkaldelsen af interessetilkendegivelser blev der gennemført en evaluering den 25. juli 2013.

(6) Bedømmerne gennemgik ansøgningen og opstillede en vurdering med forskellige point (enkeltvis og samlet) for ansøgningen i overensstemmelse med det pointsystem, der fastsat i punkt 4 i indkaldelsen, og under hensyntagen til ansøgningens samlede kvalitet set på baggrund af udvælgelseskriterierne. Bedømmerne konkluderede, at ansøgningen fra European Registry for Internet Domains (EURid) opfyldte minimumskravene for hvert af udvælgelseskriterierne. Kommissionen har undersøgt det resultat, bedømmerne er nået til, og tilslutter sig på dette grundlag bedømmernes konklusion.

(7) Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 22, stk. 1, i Europa-Parlamentets og Rådets direktiv 2002/21/EF (3) —

VEDTAGET DENNE AFGØRELSE:

Artikel 1

European Registry for Internet Domains (EURid) udpeges som topdomæneadministrator med ansvar for at organisere, administrere og forvalte topdomænet .eu.

Artikel 2

Kommissionen indgår i overensstemmelse med artikel 3, stk. 1, litra c), i forordning (EF) nr. 733/2002 en kontrakt med European Registry for Internet Domains (EURid), der indeholder de nærmere bestemmelser for Kommissionens tilsyn med topdomæneadministratorens organisation, administration og forvaltning af topdomænet .eu.

Kontrakten indgås for en indledende periode på fem år og kan forlænges to gange, hver gang for en yderligere periode på højst fem år.

Artikel 3

Beslutning 2003/375/EF ophæves.

Artikel 4

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 11. april 2014. På Kommissionens vegne José Manuel BARROSO Formand

(1) EFT L 113 af 30.4.2002, s. 1.

(2) Kommissionens beslutning 2003/375/EF af 21. maj 2003 om udpegelse af en administrator for topdomænet .eu (EUT L 128 af 24.5.2003, s. 29).

(3) Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og -tjenester (EFT L 108 af 24.4.2002, s. 33).